
Text rozhodnutia
Súd: Krajský súd Prešov Spisová značka: 19Co/230/2016 Identifikačné číslo súdneho spisu: 8115203955 Dátum vydania rozhodnutia: 15. 12. 2016 Meno a priezvisko sudcu, VSÚ: JUDr. Zlata Simková ECLI: ECLI:SK:KSPO:2016:8115203955.2 Uznesenie Krajský súd v Prešove v senáte zloženom z predsedníčky senátu JUDr. Zlaty Simkovej a členov senátu JUDr. JUDr. Gabriely Világiovej a JUDr. Martina Kopinu v exekučnej veci žalobcu: Železnice Slovenskej republiky, Bratislava, IČO: 31 364 501, so sídlom Bratislava, Klemensova 8, proti žalovanému: B. X., nar. XX.XX.XXXX, bytom V., V. I. 6, o zaplatenie 62,75 eur s prísl., o čiastočnom späťvzatí žaloby, o ktorej bolo rozhodnuté rozsudkom Okresného súdu Prešov, č. k. 25C/66/2015-28 zo dňa 14.09.2015 takto r o z h o d o l : P r i p ú š ť a späťvzatie žaloby v časti istiny 31,18 eur, v uvedenej časti zrušuje rozsudok a konanie zastavuje. Z r u š u j e rozsudok vo výroku o trovách konania a v rozsahu zrušenia vracia vec súdu prvej inštancie na ďalšie konanie a nové rozhodnutie. o d ô v o d n e n i e : 1. Súd prvej inštancie rozhodol tak, že žalovaný je povinný zaplatiť žalobcovi sumu 62,75 eur spolu s ročným úrokom z omeškania vo výške 5,15 % zo sumy 82,45 eur od 29.07.2014 do 21.08.2014 vo výške 0,27 eur; 5,15 % zo sumy 58,05 eur od 22.08.2014 do 19.09.2014 vo výške 0,23 eur; 5,15 % zo sumy 14,40 eur od 15.08.2014 do zaplatenia; 5,15 % zo sumy 14,40 eur od 03.09.2014 do zaplatenia; 5,05 % zo sumy 33,95 eur od 20.09.2014 do zaplatenia. Ďalším výrokom žalovanému uložil povinnosť zaplatiť žalobcovi náhradu trov konania pozostávajúcu zo zaplateného súdneho poplatku vo výške 16,50 eur, to všetko do 3 dní od právoplatnosti rozsudku. 2. Žalobca podaním zo dňa 24.09.2015 vzal späť návrh na začatie konania, a to v časti istiny 31,18 eur. Navrhol v uvedenej časti konanie zastaviť, a to z dôvodu, že dňa 28.07.2015 došlo k úhrade časti žalovanej istiny na základe dobropisu č. XXX XXX XXXX vo výške 31,18 eur. Zároveň upravil petit žalobného návrhu nasledovne: „Žalovaný je povinný žalobcovi uhradiť: istinu vo výške 31,57 eur, ročný úrok z omeškania vo výške po zo sumy 82,45 eur počnúc od 29.07.2014 do 21.08.2014 vo výške 0,27 eur; zo sumy 58,05 eur počnúc od 22.08.2014 do 19.09.2014 vo výške 0,23 eur; zo sumy 14,40 eur počnúc od 15.08.2014 do zaplatenia; zo sumy 14,40 počnúc od 03.09.2014 do zaplatenia; 5,05 % zo sumy 33,95 eur počnúc od 20.09.2014 do 28.07.2015 vo výške 1,46 eur; zo sumy 2,77 počnúc od 29.07.2015 do zaplatenia. Zároveň žiadal priznať náhradu trov konania. 3. Odvolací súd pre zrozumiteľnosť rozhodnutia odvolacieho súdu najskôr musí konštatovať, že pokiaľ súd prvej inštancie (okresný súd) správne rozhodoval podľa ustanovení Občianskeho súdneho poriadku (zák. č. 99/1963 Z. z. v znení zmien a doplnkov účinného do 30. 06. 2016), tak odvolací súd musel postupovať a vec posudzovať už podľa nového civilného procesného kódexu, a to zákona č. 160/2015 Z. z. - Civilný sporový poriadok (ďalej len „CSP“), ktorý nadobudol účinnosť dňom 01. 07. 2016, pričom aplikoval ustanovenia § 470 ods. 1 CSP, s tým, že účinky procesných úkonov súdu prvej inštancie (okresného súdu) ostali zachované (§ 470 ods. 2 CSP). 4. Ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví (§ 208 zák. č. 99/1963 Zb. Občianskeho súdneho poriadku, ďalej len O.s.p.). 5. Ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. Súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. Ak je žaloba vzatá späť sčasti, použijú sa ustanovenia predchádzajúcich odsekov primerane (§ 370 CSP). 6. V zmysle citovanej právnej úpravy vzhľadom na dispozičný úkon žalobcu, ktorým žalobu v časti zaplatenia istiny vo výške 31,18 eur vzal späť ešte za účinnosti O.s.p. a žalovaný so späťvzatím nevyslovil nesúhlas, pričom k čiastočnému späťvzatiu žaloby došlo síce už po rozhodnutí súdu prvej inštancie, ale pred tým, než rozhodnutie nadobudlo právoplatnosť, odvolací súd zrušil rozsudok súdu prvej inštancie v uvedenej časti a konanie v tejto časti v zmysle CSP zastavil. 7. Odvolací súd výrok o trovách konania zrušil z dôvodu, že došlo k čiastočnému späťvzatiu žaloby. V rozsahu zrušenia preto bola vec vrátená súdu prvej inštancie na ďalšie konanie a nové rozhodnutie. Úlohou súdu prvej inštancie bude opätovne rozhodnúť o trovách konania v zmysle ust. § 251 CSP s prihliadnutím na dôvod čiastočného späťvzatia žaloby. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Podľa § 420 CSP, dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Podľa § 421 ods. 1 CSP, dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Podľa § 421 ods. 2 CSP, dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). Podľa § 423 CSP, dovolanie len proti dôvodom rozhodnutia nie je prípustné. Podľa § 424 CSP, dovolanie môže podať strana, v ktorej neprospech bolo rozhodnutie vydané. Podľa § 427 ods. 1 CSP, dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Podľa § 427 ods. 2 CSP, dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. Podľa § 428 CSP, v dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). Podľa § 429 ods. 1 CSP, dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Podľa § 429 ods. 2 písm. a) CSP, povinnosť podľa odseku 1 neplatí, ak je dovolateľom fyzická osoba, ktorá má vysokoškolské právnické vzdelanie druhého stupňa.

